SAMBIRU 12
Kumbi Ntchitu Yidu Yakupharazga Ufumu Yilongozgeka Wuli?
Kwati kwaja kanyengu kamanavi kuti wafwi, Yesu wangukamba kuti: “Uthenga wenuwu wa ufumu umemezekengi mu charu chosi chapasi uli mbukaboni ku mitundu yosi; pavuli ndipu ukazanga umari wo.” (Mateyu 24:14) Kumbi ntchitu yakupharazga ya pacharu chosi yeniyi yatingi yifiskikengi wuli? Mwakulondo vo Yesu wachitanga pa nyengu yo wenga pacharu chapasi.—Luka 8:1.
Titesesa kufikiya ŵanthu mu nyumba zawu. Yesu wangusambiza akusambira ŵaki kupharazga uthenga wamampha ku khomu ndi khomu. (Mateyu 10:11-13; Machitidu 5:42; 20:20) Apharazgi akwamba ŵenaŵa, angupaskika vigaŵa vakuti akapharazgeku. (Mateyu 10:5, 6; 2 Ŵakorinte 10:13) Mwakuyanana ŵaka mazuŵa nganu, ntchitu yidu yakupharazga yichitika mwadongosolu ndipu mpingu wewosi upaskika chigaŵa chakuti upharazgengeku. Kuchita viyo kutitiwovya kuti tichiti vo Yesu wangukamba kuti ‘titauliyi ŵanthu ndi kuchitiya ukaboni mwakukwana.’—Machitidu 10:42.
Titesesa kufikiya ŵanthu kwekosi ko angasanirika. Yesu wakulongo chakuwoniyapu chamampha ukongwa chakupharazga ko kwasanirikanga ŵanthu anandi, iyu wapharazganga m’mphepeti mwa nyanja ndipuso ku visimi ko kwasanirikanga ŵanthu. (Marko 4:1; Yohane 4:5-15) Nasiso tikambiskana ndi ŵanthu fundu za m’Bayibolu kwekosi ko angasanirika kaya mu msewu, kumusika, kumalu ngo asungiyaku nyama pamwenga pa telefoni. Tipharazgiya so azengezgani ŵidu, wo tigwira nawu ntchitu, wo tisambira nawu sukulu ndipuso abali ŵidu asani tasaniya nyengu. Kugwiriskiya ntchitu nthowa zenizi, kwawovya kuti ŵanthu mamiliyoni nganandi pacharu chosi chapasi avwi ‘makani ngamampha ngakutaska.’—Sumu 96:2.
Kumbi pe munthu munyaki yo muŵanaŵana kuti mungamukambiyaku uthenga wamampha wa Ufumu waku Chiuta ndipuso vo wazakumuchitiya kunthazi? Mungawusunganga ŵaka cha uthenga wa chilindizga wenuwu. Yesesani kweche sonu kukambiya ŵanthu za uthenga wenuwu.
Kumbi ndi ‘uthenga wamampha’ nuwu wo utenere kupharazgika?
Kumbi Akaboni aku Yehova atezga wuli nthowa zo Yesu wangugwiriskiya ntchitu pakupharazga?
tum_Latn tum_Latn tum_Latn tum_Latn tum_Latn tum_Latn umb_Latn tum_Latn